OBH 2212/1995.
Az állampolgári jogok országgyűlési biztosának jelentése
Ügyintéző: dr.Kunné dr. Simonyi Anna

Az eljárás megindulása

G.I.-né budapesti lakos az Országgyűlési Biztosok Panaszirodáján előadta, hogy a kerületi polgármesteri hivataltól lakásfenntartási támogatást kért. A kérelme elbírálásakor olyan igazolás volt szükséges, amit nem tudott benyújtani. Ezért a hivatal kérelmét elutasította, azonban a határozatot csak a Fővárosi Közigazgatási Hivatal közbenjárására kapta meg.
Benyújtott fellebbezésére nem kapott választ. Utóbb panaszosunk jelezte, hogy a polgármesteri hivatal szóban közölte vele, fellebbezése megkésett.
G.I.-nét szóban tanáccsal láttuk el arra vonatkozóban, hogy igazolhatja, hogy fellebbezését időben nyújtotta be.

Az érintett alkotmányos jog

Alk. 70/E.§ (1) bek. A szociális biztonsághoz fűződő jog.

Alkalmazott jogszabályok

1993. évi III. törvény 38-39.§-ai, Budapest Zugló Képviselő-testülete 20/1994. (VI.13.) rendelete.

A megállapított tényállás

G.I.-né lakásfenntartási támogatás megállapítása iránt nyújtott be kérelmet a kerületi polgármesteri hivatalhoz. A hivatal a vonatkozó jogszabályok alapján kérelmezőt hiánypótlásra  hívta fel, többször.
A hivatalos küldeményeket nevezett nem vett át, és nem tette lehetővé a tényállás tisztázását helyszíni szemle tartásával sem.
A panaszosnak hivatalunknál történő személyes meghallgatásakor felhívtuk figyelmét a helyszíni szemle tartásának szükségességére és arra, hogy csak akkor tud segíteni a polgármesteri hivatal, ha Ő együttműködik vele.

A vizsgálat megállapításai

A polgármesteri hivatal a tényállás tisztázása érdekében mindent megtett, azonban határozatát nem hozta meg időben.

Ajánlások

A LIX. törvény 21.§ (1) bekezdésében foglalt rövid utas (távbeszélőn) módon kezdeményeztük a visszásság orvoslását.
A kerületi polgármesteri hivatal a megadott határidőn belül tájékoztatást adott az ügyről, egyidejűleg tett intézkedéséről. (G.I.-né az 1996. január 1 - 1996. december 31-ig terjedő időszakra megkapta a lakásfenntartási támogatást.)

Budapest, 1996. május 30.

Gönczöl Katalin